
The Doric Festival. 

W I the stert o the Aiberdeenshire Doric 
Festival week comin up, BBC 
Reporting Scotland haed some 
wittins anent it an the muckle swall o intrest 
bein taen anent the Scots language in the rin 
up tae the Scottish pairliament. Sandy 
Stronach, the organiser o the abuin festival, 
wis makin the pynt that Scots shuid be gien a 
heicher staunin an he wis howpin the new 
pairliament wad tak in haund the spunkin up 
o oor twa hamelt leids, forbye makin guid 
uiss o the leids thirsels. He threapit an aa 
that Scots shuid be gien the same fundin as 
Gaelic baith in siller an in kind, eikin that 
£9m a year wis smaa chynge in compare wi 
whit the Government spends tae fund English 
language ongauns in Scotland. 

Oor guid freend Dauvit Horsbroch haed a 
guid word or twa tae say on the program an 
man, it wis richt guid tae hear a bodie 
uphaudin the Scots leid on the tellie an tellin 
it aa in his ain guid Scots - juist the wey it 
shuid be. He howped that the new 
pairliament wad alloo, an e’en gie a lift tae, 
MSP’s tae uise Scots in the chaumer an for 
screivit writs o the ongauns tae be in Scots an 
aa an no juist in English. Eorbye thon, he 
threapit that the pairliament shuid mak a mair 
eydent maucht tae uphaud the learnin o Scots 
tae the bairns in the schuils alang wi the 
speakin o it. The BBC reporter cuid hae duin 
wi the guid o sic a schuil an aiblins, he 
wadna than hae kep on speakin o Scots an the 
Doric as if thay war twa saiparit leids. 
Aabodie kens fine that the Doric is juist a 
local name for the nor-aist byleid o Scots. 
Gin the Press an Journal’s heidline anent thae 
wittins o the Doric Festival can read, “Scots 
tongue in call for cash”, the’r nae reason at aa 
whit wey aabodie else canna git it richt an aa. 
Up till nou, the Scots language haes aye been 
the cou’s tail whaur government heeze in 
siller an kind is concerned. A new Scottish 
pairliament micht juist be the dab for dalin 
oot justice an equality tae aa three o this 
kintra’s languages - it micht be, as lang’s we 
dinna stap girnin in its lugs. 

Havers!!! 

“Ye shuidna listen tae me for A tell lees.” 
“Fine A ken ye tell lees an, whit’s mair, aa 
thae lees ye tell’s no true!” 

Creative Scotland. 

The case for a National Cultural Strategy. 


T he abuin paper wis commissioned hi the 

National Cultural Agencies an 

C.O.S.L.A. 

The National Cultural Agencies is, Scottish 
Airts Cooncil, Scottish Screen, Scottish 
Library Associe an the Scottish Museums 
Cooncil. 

Seein as hou the foondin o the Scottish 
Pairliament is a cultural act that ettles tae tak 
tent o the sindrie lik particularities o Scots 
identity, values an creativity, the paper ettles 
tae shaw the’r a necessar cultural meisure tae 
ilka cast o Government ongauns. Tho 
language in genral an Scots in parteeclar haes 
scant mint in the paper, it daes hae the 
follaein tae say anent the Scots leid (in 
English a coorse) 

The swall o intrest in the uiss o Scots an 
Gaelic in leeteratur, film, theatre, festivals an 
ilka-day life rins alangside o the new croose 
wey o leukin at the respective communities, 
an is backed up wi a growthie thochtie-ness 
for local byleids. 

A coorse, the’r no juist the ae Scotland but 
monie. The by-ordinar particularities o 
fowks frae different airts - whuther meisured 
bi airt, intrest or expairience - is shawn juist 
in cultural weys, bi wey o art, language an 
tradition. For exemplar, the Scots language 
is spoken bi 1.5m fowk an maist o the lave 
unnerstauns an uises some, includin idioms 
an speakin haunts, ilka day. 

Scots Tung WITTINS 
on the wab. 

The Scots Tung Wittins can be vizzied or 
doun-loadit an prentit (nou in HTML format 
forbye) frae the wab-steid o 

The Scots Speikers Curn, Glesca. 
Wab-steid backin 
http://www.ndirect.co.uk/~love/ 


Fit Like in Fitbaa? 

A e new maimber, Dave Wilson frae 
Pitmedden, gies wittins taen frae ane o 
Aiberdeen’s kenspeckle sports papers 
cried Green Final. Tho screivit in English, it 
cracks on anent Stuart McCaffrey, a fitbaa 
player that wis transposed frae Easter Road 
tae Pittodrie this simmer, an aa the fash he’s 
been haein laimin tae unnerstaun the nor-aist 
byleid (the Doric). Dave howps he’s a sicht 
better at takin up the Doric nor he haes been 
this faur wi his fitbaa at Aiberdeen. 

- 000 - 

Craig daes it aganel! 


A NITHER o the Scottish Office’s wee 
beukies haes been owerset intae Scots 
bi Craig Halliday. This time it’s the ane 
anent Bogus Callers an gin oniebodie wis 
ettlin efter a copie, the backin tae screive tae 
is:- 

The Scottish Office Crime Prevention Unit, 

R 1.3, Saughton House, 

Broomhouse Drive, 

Edinburgh, EHll 3XD. 

Scots Language Menus. 

S usan Rennie o the SNDA haes juist 
fendit Scots language menus tae the 
Suruchi Indian Restaurant in Nicholson 
Street, Auld Reekie. The SNDA wis weel 
spoken aboot at a spaicial ongaun, tae 
handsel the new menu an tae baud the Hindu 
festival o Diwali, on the 2It. Oct. Jim 
Gilchrist, in the Scotsman, gied a guid 
accoont o thae ongauns wi a hertie helpin o 
Scots in his screive. He quotit the follaein 
wee bits oot the menu :- 
Jalfrezie - Smeddum on a plate! Chicken 
cubes wi fresh green chillies, green pepper 
an caller coriander, tappit wi a daud o 
ginger. 

Papdi chaat - A crumpie mix o tatties, soor 
dook an crispy pooris. 

Kumbhi narial - A douce, reamie dish fae 
the fithills o the Himalayas. 

“Scots an Sanskrit gang weel thegither.” he 
says. He gauns on tae tell o anither place an 
anither time whan a waiter gied him a 
moothit bode o a couple o nice lum-heid 
dozers for his denner. That’s doos that doze 
on the lum-heids. 

Aiblins menus micht weel gie a guid inlat 
for wir monie owersetters, parteeclar wi the 
growthie swall o intrest in aa things cultural 
in thae pre-Holyrood days. Monie eateries is 
tumin tae uisin Scots menus areddies an the’r 
ae kenspeckle pub/restaurant, the Cross 
Keys, in Denholm doun in the Scottish 
mairches, that haes a muckle bleck-board 
menu on the waa that raxes frae the flair tae 


Neist Forgaitherin. 

Mon. 9t. Nov. 1998 
7.30pm tae 9.00pm Comatee Rm. C. 
Brunton Haa, Musselburgh, 


the ruif an aa screivit in Scots. The Pan¬ 
fried Steak an Ingans is ower guid tae be 
missed. 

Wheels, Yule cairds an 










new Scots mag. 

T he Hairst edeetion o the Scottish Fund 
For The Disabled’s news blat Wheels 
taks on its new format, bein aa in 
English an priced at £2. The split new Scots 
language magazine cried Scots For Scots 
(aicht A5 pages tae stert wi) is priced at £2 
but baith Wheels an Scots For Scots can be 
coffed thegither for £3. Scots For Scots, that 
comes oot ilka quarter, can be subscreived 
tae on its lane for £10 ilka towmond (incl. 
postage), an aa the profits will gaun tae the 
abuin charity. The Scots text for the 
magazine is bein taen frae Scots Tung 
Wittins an frae ither airts an aa. It is aither 
bein owerset intae Scots, sic as Yer Starns, 
the Scots receipt an the Scots word leets, or 
bein editit, hi Scots Tung. 

Wark on a set o fower Yule cairds is gaun 
braw weel an thay shuid be weel tae haund or 
the time this edeetion o the Scots Tung 
Wittins is oot. The picters an airt-wark is 
bein duin hi the Scottish Fund For The 
Disabled an aa the Scots texts is bein fendit 
or editit hi Scots Tung. Twa o the cairds is in 
the furm o a bleck an white cartoon wi the 
twa craws frae Corbie Close an a picter o ane 
is shawn ablo; the ither twa haes nocht but 
text on the foreside but duin in gey fantoosh 
calligraphy. The Post-maister o Stoneybank 
Post Office, Musselburgh, haes been haein 
his lugs dingit wi fowk speirin efter Scots 
Yule cairds for this year an we’v haed tae 
fend him wi a puckle pokes o oor auld anes 
tae dae the turn or oor new anes comes tae 
haund. The’r a guid chance the twa craws 
frae Corbie Close will be gien a raigler oot- 
come in the Scots For Scots magazine an aa. 



Oniebodie ettlin efter a copie o Wheels (£2), 
or Scots For Scots (£2), or baith thegither for 
(£3) shuid contack the abuin Scottish Fund 
For The Disabled at 107-109 Dairy Rd., 
Edinburgh, EHll 2DR. or ring 0131-623- 
6262. 

CannieSpell haes a richt guid 
gaun Hamecomin. 

T he snda’s new spellin saft-weir, 
CannieSpell, haed a richt guid set-aff on 
Wadensday 2It. October. It wis aa weel 
spoken aboot in the papers, the wireless an 
the tellie an we hear tell thare wis a muckle 
breenge o orders frae aa the airts. 
CannieSpell isna meant tae come the high 
heid-ane ower the wey Scots words shuid aye 
be spelt, but raither tae shaw the maist aften 
uised an faur kent weys o spellin Scots words 
the day. The word-leet o mair nor 20,000 
Scots words is foondit on the Scots Schuil 
Dictionar (1996) an on the SNDA’s new 
database o modren Scots, an reflecks aa 
that’s gaun on wi the Scots language thae 
days. Forbye giein yer word-sorter the pouer 
tae pynt oot onie spellin mistaks, CannieSpell 
gies it the inlat tae check verb plurals an 
tenses an it gies some guid wice on Scots 
gremmar an aa. The saft-weir comes as 
fower floppy disks alang wi a uiser beukie 
for uiss in a PC rinnin on Windows 95 or 98 
(Mac vairsion tae come). It can be coffed for 
£15 frae :- 

Scottish National Dictionary Association, 

27, George Square, Edinburgh, EH8 9LD. 
Ph/fax: 0131 650 4149 
email: mail@ snda.org.uk 
wab-steid: http://www.snda.org.uk 

Oor Heirskip o Leids in 
Euraip. 

T he abuin is the Ulster Scots chyce o 
nem for the forgaitherin held in Belfast 
last month unner the owerance o the 
Europeans Buroo for Lesser Uised Leids 
(EBLUL) as pairt o the language/cultural side 
o the Peace an Reconciliation process in 
Ulster. Whan speirt on the wireless if Ulster 
Scots wis a byleid o Scots or a leid on its ain, 
John McIntyre, a preses for Ulster Scots, 
sayed that the’r nae doot it’s a byleid o Scots 
an it cam frae Sooth-wast Scotland in the 
seeventeen century, but wi it bein sac sindert 
frae mainland Scotland, it haes taen on a 
wheen o Irish Gaelic words. He eikit tho that 
this haesna been juist a ae wey tred an gied 
the exemplar o crack, a word maist fowks 
see as Irish but in fack, it's’ a word that wis 
taen intae Irish Gaelic frae Scots hi wey o its 
contack wi Ulster Scots. It’s a word that haes 
aye kythed in oor ain Scots dictionars. 

Stuart McHardy wis thare tae speak up for 
the SLRC an the Scots language an tae gie 
thaim the guid o the Scots leid expairience 
this side o The Sheuch. Stuart says he wis 
gey transportit an heizit up wi the wey aathin 
went an the hail souch o the forgaitherin wis 
richt hertsome frae aa the communities. 
Donall O Riagain, Secretar-General o 
EBLUL, thocht thair wis muckle scowth for 
ongauns tae develop an work tae uphaud 
baith the Irish an Ulster Scots leids throu the 
Cooncil o Europe. Thair wis aye the mibbie 
o siller comin tae haund tae uphaud sic 
ongauns. 


Shuirlie the'r rowth o guid 
Scots Nems for uiss in Scots 



Touns an Airts? 


A raicent letter in the Scotsman, tho 
screivit in English, threapit on anent the 
follaein :- 

Lothian Road in Edinburgh haes a 
‘‘Clydesdale Bank Plaza ”, an forbye that, 
the’r an “Ocean Drive ” an “Ocean 
Apartments ” kythed in Leith. Sic words, as 
plain as parritch, taen frae American cultur, 
daes nocht but tak awa frae wir ain Scots 
cultur. Whan Americans comes here, thay 
aye howp tae see rael Scots cultur an no juist 
an unco puir copie o thair 

ain . 

We hae tae awn thae’s aa guid consaits an 
wir convener, Richard Heinsar, haes been 
haein thochts on this maitter for some guid 
lang while nou. He’s been screivin a leet o 
Scots street an place nems for sendin tae 
Plannin Authorities an Community Cooncils. 
Some exemplars o the anes he haes tae haund 
is leetit ablo but he wad walcome onie ithers 
that oor readers micht come up wi sac, gin ye 
hae onie no leetit here, Richard wad be weel 
pleesured gin ye cuid sen thaim on tae him at 

58, Whitehill Avenue, 

Musselburgh, 

EH21 6PE. 

Brig, Pend, Dyke(s), Vennel, Wynd, 
Gate/Gait, Causey, Loan(ing), Haugh, 
Biggin(s), Close, Court, Brae, Rigg(s), 
Crag(s)/Craig(s), Port, Neuk, Knowe(s), 
Howe(s), Mercat, Glebe, Manse, Land, 
Toll, Byre(s), Mains, Smiddy, Wey, Park, 
Raw. _ 

Makars' Neuk 

Ae weet forenicht i the yow-trummie 
I saw yon antrin thing, 

A watergaw wi its chitterin licht 
Ayont the on-ding; 

An I thocht o the last wild look ye gied 
Afore ye deed! 

Hugh MacDairmid. 

